CHG รายได้พุ่ง หนุนกำไร Q2/61 โต 50% สู่ระดับ 178 ลบ. พ่วงปันผล 0.02 บ./หุ้น XD 22ส.ค.61
CHG รายได้พุ่ง หนุนกำไร Q2/61 โต 50% สู่ระดับ 178 ลบ. จากปีก่อนกำไร 118.74 ลบ. ขณะที่งวด 6 เดือนกำไรโต 36.76% มาที่ 371.44 ลบ. จากปีก่อนกำไร 271.60 ลบ. พ่วงปันผล 0.02 บ./หุ้น XD 22ส.ค.61
9 ส.ค. 2561

บริษัท โรงพยาบาลจุฬารัตน์ จำกัด (มหาชน) หรือ CHG รายงานผลการดำเนินงานไตรมาส 2/61 (รวมบริษัทย่อย) สิ้นสุดวันที่ 30 มิ.ย.61 ดังนี้

โดยผลการดำเนินงานในไตรมาสดังกล่าวกำไรเพิ่มขึ้น เนื่องจากบริษัทฯมีรายได้จากการประกอบกิจการโรงพยาบาล 1,039 ล้านบาท เพิ่มขึ้น 149 ล้านบาท คิดเป็นอัตราการเติบโต 17% เมื่อเทียบกับไตรมาส 2/60 สาเหตุหลักมาจากการเติบโตในกลุ่มผู้ป่วยทั่วไป ซึ่งเพิ่มขึ้น 31% โดยแยกออกเป็นรายได้จากกลุ่มผู้ป่วยนอก (OPD) เพิ่มขึ้น 63 ล้านบาท และรายได้จากกลุ่มผู้ป่วยใน (IPD) เพิ่มขึ้น 93 ล้านบาท จากการขยายพื้นที่การให้บริการทำให้รองรับจำนวนผู้ใช้บริการได้มากขึ้น รวมถึงศูนย์ดูแลผู้ป่วยต่างชาติ (IMC) ในไตรมาส 2/61 ที่เติบโตขึ้นอย่างก้าวกระโดดจากไตรมาส 2/60 ด้วยปัจจัยดังกล่าว จึงส่งผลให้รายได้กลุ่มผู้ป่วยทั่วไปเติบโตสูงขึ้น
ขณะที่ รายได้จากโครงการภาครัฐอื่นๆไตรมาส 2/61 เพิ่มขึ้น 23% เมื่อเทียบกับไตรมาส 1/60 เนื่องจากจำนวนผู้มารับบริการสูงขึ้น โดยภาครัฐยังคงนโยบายการจ่ายเงินเช่นเดิม ส่งผลให้สถานการณ์และทิศทางเติบโตขึ้น
พร้อมกันนี้ บริษัทยังประกาศจ่ายปันผลงวดดำเนินงานวันที่ 1 ม.ค.2561 ถึงวันที่ 30 มิ.ย. 2561 อัตราจ่ายเป็นเงินสด (บาทต่อหุ้น) 0.02 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 22 ส.ค.2561 ทั้งนี้ กำหนดจ่ายเงินปันผลในวันที่ 7 ก.ย.2561